Les obres de la nova Marina de Gandia començaran al setembre amb una inversió de 8 milions d'euros
30 maig 2025

## Les obres de la nova Marina de Gandia començaran al setembre amb una inversió de 8 milions d'euros30 maig 2025Última actualització: 30 maig 2025

![](../gestion/img/6c7d440ab1c57b67233340a60f6591c879bd8a96729165732231886714c3d1a3.png)  
  

Gandia fa un pas més en la gran transformació del Grau i la platja amb la presentació de la nova Marina de Gandia. Una infraestructura que iniciarà les seues obres al setembre i compta amb un pressupost de prop de 8 milions d'euros. La Marina permetrà oferir un nou al·licient turístic gràcies a l’impuls de l'oferta de turisme i esport nàutic.

  
L’acte es va celebrar a Foment congregant representants institucionals, empresaris i ciutadans en la presentació oficial del projecte de la Marina de Gandia. Representants de l’empresa Alcara Infraestructures, que gestionarà la instal·lació, i de l’alcalde de Gandia, **José Manuel Prieto**, van intervindre durant la jornada.

  
“_Aquesta nova infraestructura serà una part fonamental que ens ajudarà com a agent dinamitzador del Grau i de la platja_”, va afirmar Prieto. A més, va afegir que generarà llocs de treball gràcies a “_una potent inversió empresarial que permetrà completar l’oferta nàutica que tenim com a municipi turístic_”.

Pel que fa als terminis, la màxima autoritat va informar que l’Ajuntament ja està treballant en l’aprovació del projecte i en la concessió de la llicència, permetent que les obres comencen al setembre.

D’aquesta manera, es completaria el que Prieto va definir com la nova transformació del Grau: “J_untament amb els tinglats del port i l’Institut Oceanogràfic, tindrem una nova mirada de la ciutat. Estem parlant de potents inversions públiques i privades: més de 30 milions d’euros en la zona portuària, que transformaran l’entorn del Grau per a convertir-lo en una nova zona d’oportunitats on guanya tota la ciutat_”.

“_Tenim una de les millors platges del territori nacional, i el nostre deute pendent era tindre una Marina que complementara l’oferta turística amb un producte de primer nivell. Un producte que, a més de ser esportiu, també serà comercial i estarà obert a tots aquells usuaris i ciutadans que recuperaran aquest espai com a zona d’oportunitats, d’oci i com a emblema del Grau i de la platja_”, va concloure.

Per la seua banda, el president honorífic d’Alcara, **Paco Herrero**, va qualificar la jornada d’ahir com “un dia molt especial per a nosaltres i per a la ciutat. Per fi podem presentar el projecte, una iniciativa que donarà un impuls al turisme nàutic i esportiu”. I va afegir: “C_reiem que la nova Marina de Gandia serà un motor dinamitzador de la gran platja que tenim_”.

Herrero va incidir en l’aposta pels esports de vela i rem, a més d’altres que s’afegiran en el futur. “_Volem que tot el món ens conega i que sàpia totes les opcions d’oci que oferirem_”. Finalment, va assenyalar que la inversió inicial prevista és de 8 milions d’euros.

  
La nova Marina de Gandia

El projecte contempla la creació d’una marina moderna i sostenible, oberta no sols al món nàutic, sinó també al conjunt de la ciutadania. Estarà dotada amb 268 amarraments, 163 places d’aparcament, una seu social de 1.440 metres quadrats i zones diferenciades per a l’oci, l’esport nàutic i serveis a embarcacions.

Entre les actuacions previstes destaquen el dragatge general del port, la renovació total de molls i pantalans, la instal·lació de fingers i la millora de la infraestructura per a acollir embarcacions de major eslora. A més, s’implementaran tecnologies d’última generació i sistemes sostenibles, com plaques solars, per a aconseguir l’autosuficiència energètica.